ཚེ་རིང་མཆེད་ལྔའི་ཕྲིན་བཅོལ་བཞུགས་སོ།།
ཆོས་སྐུ་མཁའ་འགྲོ་ཌཱ་ཀི་མཆེད་ལྔ་པོ། །སྔོན་འདས་རྔམ་བརྗིད་དུར་ཁྲོད་སིཾ་ཧ་ལར། ། གྲུབ་པ་བརྙེས་པའི་ཡེ་ཤེས་རྒྱལ་མོ་ཡིས། །ཀ་དག་འོད་གསལ་ཆེན་པོའི་ཟིལ་འོག་མནན། །རང་རང་སྲོག་གི་སྙིང་པོ་ཕུལ་བའི་དུས། །ཤ་ཟ་ཌཱ་ཀིའི་ཁས་བླངས་འདི་མིན་ནམ། ། སངས་རྒྱས་བསྟན་སྐྱོང་གསང་སྔགས་ཕྱོགས་མཐར་སྤེལ། །སྒྲུབ་པོས་ཅི་བཅོལ་ལས་རྣམས་གཡེལ་མེད་སྒྲུབ། ། དམ་བཅའ་ཇི་བཞིན་མ་གཡེལ་ཕྲིན་ལས་མཛོད། །དེ་རྗེས་བདེ་གཤེགས་པདྨ་ཐོད་ཕྲེང་གིས། ། བལ་ཡུལ་ཡང་ལེ་ཤོད་ཀྱི་བྲག་ཕུག་ཏུ། །ལྷ་འདྲེའི་གཙོ་བོ་ཤ་ཟ་སྤུན་ལྔ་པོ། །དམ་ལ་བཏགས་ནས་རང་རང་སྲོག་སྙིང་ཕུལ། །དགེ་འདུན་སྡེ་སྐྱོང་སྐྱེས་བུའི་སྐུ་ཚེ་བརྟན། །གསང་སྔགས་སྒྲུབ་པའི་དམ་ལྡན་རྣལ་འབྱོར་གྱི། །ལུས་དང་མི་འབྲལ་དམ་བཅའ་ཁས་བླངས་བཞིན། ། གང་བཅོལ་ཕྲིན་ལས་མ་ལུས་ཁྱོད་ཀྱིས་སྒྲུབས། །ཐ་མའི་དུས་འདིར་ལ་ཕྱི་ཆུ་བར་དུ། །སངས་རྒྱས་གཉིས་པ་བཞད་པ་རྡོ་རྗེ་ཡི། །གསང་བའི་གྲོགས་མཆོག་ཚེ་རིང་མཆེད་ལྔ་ཡིས། །ཚུལ་བཞིན་སྒྲུབ་པའི་དམ་ལྡན་རྣལ་འབྱོར་བདག །གསང་སྔགས་སྨིན་གྲོལ་ལམ་ལ་རབ་ཞུགས་ནས། ། ཚེ་གཅིག་སྐུ་གསུམ་གོ་འཕང་སྒྲུབ་པ་ལ། །རྐྱེན་དང་བར་ཆད་མི་མཐུན་ཕྱོགས་ལས་རྒྱལ། །རིམ་གཉིས་མཐར་ཕྱིན་རྩ་ཐིག་རླུང་གསུམ་དང་། །གནས་ལུགས་དོན་རྟོགས་འབྲེལ་ཚད་དོན་དང་ལྡན། ། བྱང་ཆུབ་མ་ཐོབ་བར་དུ་ཕྲིན་ལས་དེ། །ཁྱེད་ལ་རེའོ་ལྷ་སྨན་ཚེ་རིང་མ། །འོད་གསལ་འཁྲུལ་མེད་ཀྱི་ཀློང་ནས་དག་སྣང་ཤར་བ།